Rakennuksissa, joiden korkeus ylittää 9 metriä, on oltava kiinnitysrakenteet turvaköysiä varten. (Ympäristöministeriön asetus rakennuksen käyttöturvallisuudesta 1.1.2018). Standardi EN 516:2006 antaa kattosillalle kaksi eri asennusvaihtoehtoa, luokat 1 ja 2. Yli 2-kerroksisissa rakennuksissa asennus on aina luokan 2 mukainen. Tuotteet on mitoitettu kestämään 1,5 KN (n. 150 kg) suuruinen pistekuorma. Kattosilta asennetaan luokan 2 mukaisesti matalampaankin rakennukseen silloin kun kohteessa on tarve kiinnittää kattosiltaan henkilökohtaisia turvavarusteita. Luokan 1 mukaisesti asennettua kattosiltaa ei voi käyttää putoamista vastaan tarkoitettujen henkilösuojainten kiinnitykseen. Luokan 2 mukaisesti asennettuun kattosiltaan voidaan kytkeä putoamista vastaan tarkoitettuja henkilösuojaimia. Henkilökohtaisten turvavälineiden minimi kiinnitys-/käyttöväli kattosillalla on 3 metriä. Käytettäessä köysikiinnikettä, on suositeltavaa asentaa se vähintään 1,2 m päähän kattosillan päästä. Putoamista vastaan tarkoitettujen henkilösuojainten, esim. turvaköysi tai turvakela, täytyy olla standardien (EN 353-2, EN 360) mukaisia. Kiinteistön omistajan tulee tarkistuttaa luokan 2 mukaan asennetut kattoturvatuotteet ja henkilösuojaimet vuosittain valmistajan valtuuttamalla henkilöllä.